CELEX: 62017CN0233
Language: el
Date: 2017-05-04 00:00:00
Title: Υπόθεση C-233/17 P: Αναίρεση που άσκησε στις 4 Μαΐου 2017 ο GX κατά της διατάξεως που εξέδωσε το Γενικό Δικαστήριο (τρίτο τμήμα) στις 3 Μαρτίου 2017 στην υπόθεση T-556/16, GX κατά Ευρωπαϊκής Επιτροπής

10.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 221/12
            
         Αναίρεση που άσκησε στις 4 Μαΐου 2017 ο GX κατά της διατάξεως που εξέδωσε το Γενικό Δικαστήριο (τρίτο τμήμα) στις 3 Μαρτίου 2017 στην υπόθεση T-556/16, GX κατά Ευρωπαϊκής Επιτροπής
   (Υπόθεση C-233/17 P)
   (2017/C 221/16)
   Γλώσσα διαδικασίας: η αγγλική
   
      Διάδικοι
   
   
      Αναιρεσείων: GX (εκπρόσωπος: G.-M. Enache, avocat)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα
   
   Ο αναιρεσείων ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση και εν συνεχεία να ακυρώσει την προσβαλλόμενη απόφαση της ΑΔΑ·
            
         
               —
            
            
               να αποζημιωθεί για την υλική και ηθική ζημία που υπέστη λόγω της αποφάσεως αυτής·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Με την αίτηση αναιρέσεως ο αναιρεσείων ζητεί από τη Δικαστήριο την αναίρεση της διατάξεως του Γενικού Δικαστηρίου της 3ης Μαρτίου 2017 στην υπόθεση T-556/16, GX κατά Επιτροπής, με την οποία απορρίφθηκε η προσφυγή που είχε ασκήσει για την ακύρωση της αποφάσεως της εξεταστικής επιτροπής του γενικού διαγωνισμού EPSO/AD/248/13 να μην περιλάβει το όνομά του στον πίνακα επιτυχόντων του διαγωνισμού αυτού.
   Προς στήριξη της αναιρέσεως ο αναιρεσείων προβάλλει δύο λόγους:
   
               1.
            
            
               Τον παράνομο χαρακτήρα της προκηρύξεως του διαγωνισμού, του διορθωτικού και των βασικών αρχών του κέντρου αξιολογήσεως
               Ο αναιρεσείων φρονεί ότι η προκήρυξη του διαγωνισμού δεν είναι σύννομη, στο μέτρο που δεν δικαιολογεί αντικειμενικά ούτε τον περιορισμό στην επιλογή της δεύτερης γλώσσας (γερμανικά, αγγλικά ή γαλλικά) υπό το πρίσμα του συμφέροντος της υπηρεσίας ούτε την αναλογικότητα του περιορισμού αυτού υπό το πρίσμα των πραγματικών αναγκών της υπηρεσίας.
               Δεύτερον, ο αναιρεσείων προβάλλει ότι δεν είναι σύννομες, έγκυρες και επιστημονικά θεμελιωμένες οι βασικές αρχές των αξιολογικών κέντρων οι οποίες διέπουν τους ανοιχτούς διαγωνισμούς EPSO, καθώς δεν υφίσταται τεκμηρίωση, στοιχεία ή επαλήθευση των θεμελιωδών πρακτικών που χρησιμοποιούνται στην EPSO βάσει των ακόλουθων αρχών: (i) «η παλαιότερη συμπεριφορά αποτελεί το καλύτερο κριτήριο προβλέψεως μελλοντικής επιδόσεως» (ii) «τα κέντρα αξιολογήσεως, στα οποία γίνεται προσομοίωση πραγματικών καταστάσεων εργασιακού περιβάλλοντος, είναι το καταλληλότερο εργαλείο για την πρόβλεψη της επιδόσεως υπό πραγματικές συνθήκες».
               Τρίτον, ο αναιρεσείων υποστηρίζει ότι δεν είναι σύννομο ένα διορθωτικό που δημοσιεύθηκε στον διαγωνισμό EPSO/AD/248/13.
            
         
               2.
            
            
               Διαδικαστικές παρατυπίες στα κέντρα αξιολογήσεως.
               Ο αναιρεσείων προβάλλει σειρά διαδικαστικών παρατυπιών στο κέντρο αξιολογήσεως για τον διαγωνισμό EPSO/AD/248/13.